លោក Trump ស្នើ​អ្នក​គាំទ្រ​សិទ្ធិ​កាន់​កាំភ្លើង​កុំ​ឲ្យ​គាំទ្រ​លោកស្រី Clinton
លោក Trump បាន​ប្រាប់​បណ្តាញ​ព័ត៌មាន Fox News ថា លោក​ចង់​សំដៅ​ទៅ​លើ «ចលនា​នយោបាយ» ហើយ​សូម​កុំ​ឲ្យ​មាន​ការ​បកស្រាយ​ខុស​ពី​អ្វី​ដែល​លោក​បាន​លើកឡើង។
បេក្ខជនប្រធានាធិបតីមកពីគណបក្សសាធារណរដ្ឋលោក Donald Trump បានចោទប្រកាន់ប្រព័ន្ធផ្សព្វផ្សាយនានាថា បានបកស្រាយខុសអំពីយោបល់របស់លោកកាលពីថ្ងៃអង្គារម្សិលមិញទាក់ទិននឹងសិទ្ធិកាន់កាប់កាំភ្លើងរបស់ពលរដ្ឋអាមេរិកាំង ដែលប្រព័ន្ធផ្សព្វផ្សាយភាគច្រើនបកស្រាយថា លោកបានស្នើឲ្យមានអំពើហិង្សាប្រឆាំងនឹងលោកស្រី Hillary Clinton បេក្ខជនប្រធានាធិបតីមកពីគណបក្សប្រជាធិបតេយ្យទៅវិញ។ ដោយសារតំណែងចៅក្រមមួយនៅក្នុងតុលាការកំពូលសហរដ្ឋអាមេរិកនៅទំនេរ និងសក្ដានុពលសម្រាប់ប្រធានាធិបតីអាណត្តិបន្ទាប់ក្នុងការតែងតាំងចៅក្រមថ្មីៗបន្ថែមទៀត លោក Trump បានលើកឡើងថា លោកស្រី Clinton នឹង «បំផ្លាញនូវវិសោធនកម្មរដ្ឋធម្មនុញ្ញលើកទីពីរ» ដែលធានានូវសិទ្ធិរបស់ពលរដ្ឋអាមេរិកាំងក្នុងការកាន់កាប់កាំភ្លើង។ វិសោធនកម្មរដ្ឋធម្មនុញ្ញលើកទីពីរនេះត្រូវបានអនុម័តជាងពីររយឆ្នាំកន្លងមកហើយ គឺតាំងពីឆ្នាំ ១៧៩១ មកម្ល៉េះ។ លោក Trump បានបញ្ជាក់យ៉ាងដូច្នេះថា៖ «ប្រសិនបើលោកស្រី Clinton មានសិទ្ធិតែងតាំងចៅក្រមនៅក្នុងតុលាការកំពូលសហរដ្ឋអាមេរិកដោយខ្លួនលោកស្រីផ្ទាល់ អ្នករាល់គ្នាមិនអាចធ្វើអ្វីបានឡើយ សូម្បីតែអ្នកដែលគាំទ្រនូវវិសោធនកម្មរដ្ឋធម្មនុញ្ញលើកទីពីរនេះក៏ដោយ»។ លោក Trump បានប្រាប់បណ្តាញព័ត៌មាន Fox News ថា លោកចង់សំដៅទៅលើ «ចលនានយោបាយ» ហើយសូមកុំឲ្យមានការបកស្រាយខុសពីអ្វីដែលលោកបានលើកឡើង។ ប៉ុន្តែយុទ្ធនាការរបស់លោកស្រី Clinton បានចាត់ទុកមតិលើកឡើងរបស់លោក Trump ថាមានលក្ខណៈគំរាមកំហែង។ លោក Robby Mook ប្រធានគ្រប់គ្រងយុទ្ធនាការឃោសនារបស់លោកស្រី Clinton បាននិយាយនៅក្នុងសេចក្តីប្រកាសថា «អ្វីដែលលោក Trump និយាយ គឺមានគ្រោះថ្នាក់ណាស់។ អ្នកដែលស្វះស្វែងធ្វើជាប្រធានាធិបតីសហរដ្ឋអាមេរិកមិនគួរមានយោបល់ដូច្នេះនោះទេ ទោះក្នុងរូបភាពណាក៏ដោយ»។ សមាគមកាំភ្លើងជាតិសហរដ្ឋអាមេរិក បានការពារមតិរបស់លោក Trump នៅក្នុងការលើកឡើងរបស់ខ្លួននៅក្នុងបណ្តាញសង្គម Twitter និងថាការបោះឆ្នោតខាងមុខគឺជាការសម្រេចចិត្តរបស់ពលរដ្ឋអាមេរិកាំងចំពោះវិសោធនកម្មលើកទីពីរនេះ។ លោកស្រី Clinton បាននិយាយនៅក្នុងការថ្លែងរបស់លោកស្រីនៅឯសន្និបាតជាតិគណបក្សប្រជាធិបតេយ្យកាលពីខែមុនថា លោកស្រីគ្មានគោលបំណងលុបបំបាត់នូវវិសោធនកម្មរដ្ឋធម្មនុញ្ញលើកទីពីរនេះ ឬក៏ដកហូតកាំភ្លើងពីប្រជាពលរដ្ឋទេ ប៉ុន្តែចង់ឲ្យមានការកែទម្រង់ដែលយល់ព្រមរួមគ្នាមួយ។ លោកស្រីថា៖ «ខ្ញុំមិនចង់ឲ្យពលរដ្ឋអាមេរិកាំងណាម្នាក់ត្រូវបានបាញ់សម្លាប់ ដោយអ្នកដែលមិនគួរមានសិទ្ធិកាន់កាំភ្លើងនោះទេ»៕